དྲེག་ཅེས་པ་ནི་གནས་སམ་མདོག་ལ་བལྟོས་ནས་བཏགས་པའི་ནད་ཀྱི་མིང་སྟེ།ཟིན་ཏིག་བདུད་རྩིའི་ཐིགས་པའི་དཀའ་མཆན་འཇམ་མགོན་དགོངས་རྒྱན་ཞེས་བྱ་བ་བཞུགས་སོ་ཞེས་པ་ལས།བརྡ་དོན་གསལ་སྟོན་མེ་ལོང་ལས།གྲུ་ཚིགས་གཉིས་སམ་རྒྱ་ཚིགས་གཉིས།དྲེག་བཞི་ཞེས་གྲགས་དེའི་གནས་སམ།གང་ནའི་གནས་སུ་དྲེག་སྨུག་ནག།ཆགས་པས་དྲེག་ནད་ཅེས་སུ་བཤད།ཞེས་གསུངས་པ་ལྟར་ནད་གཞི་འདི་ནི་ཟས་དང་སྤྱོད་ལམ་མི་འཕྲོད་པ་སྟེ་དམན་ལྷག་ལོག་གསུམ་གྱི་རྐྱེན་གྱིས་རླུང་ཁྲག་འཁྲུགས་ཏེ་ཐོག་མར་རྐང་པའི་མཐེ་བོང་དང་རྐང་མཐིལ་གྱི་རུས་ཚིགས་སོགས་དམར་སྐྲངས་ཆགས་ཏེ་ན་ཟུག་གཏོང་བ་ནས་མཐར་གྲུ་ཚིགས་སོགས་རུས་ཚིགས་གཞན་དག་དང་རྩ་དང་ཆུ་རྒྱུས་ལ་མཆེད་འགྲོ་བའི་ནད་ཅིག་ཡིན།གཙང་སྟོད་ཟིན་ཏིག་དང་ཡང་ཐིག་ལས།མིང་གི་རྣམ་གྲངས་འདི་ལྟ་སྟེ།རྒྱ་གར་ཐེང་ནད་སྟོབས་འཇིག་ཟེར།རྒྱ་ནག་ཕྱུག་པོའི་རླུང་ནད་ཟེར།བལ་པོ་ཤུགས་དྲེག་ཡན་ལག་ཟེར།བོད་ནི་འདི་ལ་དྲེག་ནད་ཟེར།དོན་ཅིག་མིང་གི་རྣམ་གྲངས་ལ།གང་ལྟར་བཅོས་ཀྱང་ཉེས་པ་མེད།ཅེས་གསུངས་པ་ལྟར་རོ།།